Man skulle ikke vente længe, hvis man ville have fat i billetter til Niels Hausgaards shows i Aalborg Kongres & Kultur Center.

På mindre end otte minutter var billeterne udsolgt til de fire shows på Niels Hausgaards kommende turné "Etik og alt det der". Ingen andre koncerter eller shows har solgt så mange billetter på så kort tid hos Aalborg Kongres & Kultur Center. - At der blev udsolgt af de knap 2.800 billetter på tidsrekorden under 8 minutter, viser blot den tendens som AKKC mærker, at det nærmere er blevet normalen at købe på nettet, skriver Aalborg Kongres & Kultur Center i en pressemeddelelsen. Det var ikke kun over nettet, at det lykkedes folk at få billetter. Da billetsalget blev skudt i gang klokken 10, stod 60 mennesker i kø ved Aalborg Kongres og Kultur Center. Den første køber stillede sig i kø klokken 3.45 natten til torsdag. Niels Hausgaards show kører i Aalborg fra den 22. februar til den 25. februar 2016.